NSHAPITA WA 103
Badi bakezula ntempelo tshiakabidi
MATAYI 21:12, 13, 18, 19 MÂKO 11:12-18 LUKA 19:45-48 YONE 12:20-27
YEZU UDI WELA MUTSHI WA MFIGI MULAWU NE UKEZULA NTEMPELO
YEZU UVUA NE BUA KUFUA BUA BANTU BA BUNGI BAPETE MUOYO
Yezu ne bayidi bende badi bafuma ku dipitshisha butuku buisatu mu Betania katshia bafuma mu Yeliko. Mpindieu patshiatshia mu Dimue dia 10 ngondo wa Nisana, badi baya batangile mu Yelushalema. Yezu udi ne nzala. Nunku padiye umona mutshi wa mfigi, udi uya mutangilaku. Mutshi au uvuaku mukuame tumuma anyi?
Tudi ku ndekelu kua ngondo muisatu, kadi tshikondo tshivua mfigi ikuama tshivua tshituadija mu ngondo muisambombo. Mabeji akavua matuadije kupatuka wowu kumpala. Ke Yezu kuela meji ne: kuvua mua kuikala tumuma tua kumpala. Kadi kakasangana kamuma nansha kamue to. Mabeji avua mafile tshimuenekelu tshia dishima. Ke Yezu kuamba ne: “Muntu kadi kabidi tumuma tuebe nansha.” (Mâko 11:14) Diakamue mutshi wakatuadija kuuma, mmumue ne: diumvuija dia tshivuabu ne bua kulonga dituku divua dilonda mu dinda.
Katupa kakese pashishe, Yezu ne bayidi bende bakafika mu Yelushalema. Wakaya ku ntempelo ukavuaye mutangile dituku dishale mu mapingaja. Bua musangu eu udi wenza bualu bunene kupita kutangila tshianana, udi wenza kabidi malu a muomumue ne avuaye muenze kukadi bidimu bisatu kumpala mu Pasaka wa mu 30 B.B. (Yone 2:14-16) Musangu eu Yezu udi wipata “bantu bavua basumbisha ne basumba bintu mu ntempelo.” Wakatonkola kabidi “mêsa a bashintudi ba makuta ne bibasa bia bavua basumbisha nyunyi ya nkutshi.” (Mâko 11:15) Kakalekela muntu nansha umue wambula bintu bua kuya nabi mu tshimenga tshikuabu ukosoluela mu lubanza lua ntempelo to.
Bua tshinyi Yezu wakangata dipangadika dinene edi bua bantu bavua bashintula makuta ne bavua bapanyisha nyama ku ntempelo? Udi wamba ne: “Ki mbafunde ne: ‘Nebabikile nzubu wanyi ne: nzubu wa disambila bua bantu ba bisamba bionso anyi’? Kadi nuenu nudi bamuvuije tshisokomenu tshia banyengianganyi ba bintu.” (Mâko 11:17) Uvua mubikile bantu aba ne: banyengianganyi ba bintu bualu bavua balomba bantu bavua bakeba kusumba nyama ya kulambula makuta a bungi. Yezu wakamona tshivuabu benza etshi bu buivi ne dinyengangana dia bintu.
Bushuwa, bamfumu ba bakuidi, bafundi ne balombodi ba bantu bakumvua malu avua Yezu muenze, ne bakajinga ne muabu muonso bua bamushipe. Kadi bakatuilangana ne lutatu kampanda. Kabavua bamanye tshiakuenza bua kushipa Yezu to, bualu bantu bavua balua bapite bungi bua kumuteleja.
Bena Yuda ne bantu ba bisamba bia bende bavua bitabe ntendelelu wa bena Yuda bavua balue bua Pasaka. Munkatshi muabu muvua bena Greke bavua balue bua kutendelela mu tshibilu etshi. Bantu aba bakatuilangana ne Filipo, pamuapa bakaya kudiye bua muvuaye ne dîna dia mu tshiena Greke, ne bakamuambila bua bamonangane ne Yezu. Filipo uvua mua kuikala welakana bikale dituilangana diabu edi divua dimpe, ke kuyaye kuambila Andele. Bubidi buabu bakambila Yezu bualu abu, pamuapa utshivua ku ntempelo.
Yezu uvua mumanye ne: uvua ne bua kufua mu matuku makese, nunku etshi katshivua tshikondo tshia kuenza malu bua kusankisha bantu tshianana tshianana anyi bua kukeba bua bantu ba bungi bamunange to. Wakandamuna bapostolo babidi aba ne tshilejilu kampanda wamba ne: “Dîba ndikumbane bua Muana wa muntu kutumbishibua. Bulelela, bulelela, ndi nnuambila ne: bikala lutete lua blé kaluyi lumate panshi ne lufue, ludi lushala anu lutete lumue; kadi luolu lufue, dîba adi ludi lukuama mamuma a bungi.”—Yone 12:23, 24.
Lutete lumue lua Blé luvua mua kuikala mushinga mukese. Kadi bobu balukune ne luolu “lufue” bu dimiinu, ludi mua kutoloka ne panyima pa matuku ludi mua kukola ne kulua tshikolakola tshikale ne ntete ya bungi. Bia muomumue Yezu ke uvua muntu mupuangane. Bu muvua Yezu mushale ne lulamatu kudi Nzambi too ku lufu luende biakenza bua bantu ba bungi badi ne lungenyi lua muomumue lua kudipangisha malu bapete muoyo wa tshiendelele ku diambuluisha diende. Nunku, Yezu udi wamba ne: “Muntu yonso udi munange muoyo wende bikole udi uwubutula, kadi muntu yonso udi mukine muoyo wende pa buloba ebu neawulame bua muoyo wa tshiendelele.”—Yone 12:25.
Yezu kavua anu uditatshisha bua bualu buende nkayende to, bualu wakamba ne: “Muntu yeye musue kungenzela mudimu, andonde ne muaba undi, ke wikala kabidi muena mudimu wanyi. Muntu yeye musue kungenzela mudimu, Tatu neamuambike bunême.” (Yone 12:26) Edi ndifutu dimpe be! Bantu badi Tatu wambika bunême nebakokeshe pamue ne Kristo mu Bukalenge bua Nzambi.
Bu muvua Yezu mumanye ne: uvua ne bua kukenga bikole ne kufua lufu lubi, wakamba ne: “Ndi ne dipampakana mpindieu, ngambe tshinyi? Tatu, umpandishe ku dîba edi.” Kadi Yezu kavua musue kubenga kukumbaja disua dia Nzambi to. Ke kutungunukaye wamba ne: “Nansha nanku, bua bualu ebu ke bundi mufikile ku dîba edi.” (Yone 12:27) Yezu wakitaba malu onso avua Nzambi mulongolole too ne lufu luende bu mulambu.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn